Verkoolde liggaam in gesteelde motor gevindArgieffoto Maj. Thulani Zwane, polisiewoordvoerder, het gesê polisiebeamptes is ontbied na die hoek van Legacy- en Malacca-weg in Redhill waar ŉ motor in ligte laaie gestaan het. Nadat die brandweer die vlamme geblus het, is ŉ liggaam in die bagasiebak van die VW Polo gevind. Die 51-jarige eienaar van die motor het dit verlede jaar in Augustus as gesteel aangemeld. Rowers wat haar glo in haar huis aangehou het, het die sleutels geëis en met die motor gevlug. Volgens Zwane is daar nie ŉ verbintenis tussen die liggaam in die motor en die eienaar van die voertuig of haar familie nie. Die polisie ondersoek ŉ saak van moord. Kyle van Reenen, woordvoerder van Crisis Medical Paramedics, het gesê die liggaam was te verkool om dadelik te bepaal of die persoon manlik of vroulik was.